ไฟแนนซ์ทูเดย์
โดย...ใจฮิน
10 ธ.ค. 2558

โดย...ใจฮิน
..กระทรวงการคลังสายตรงถึงกรรมการธนาคารกรุงไทย เฉพาะรายที่มีปัญหาเรื่องธรรมาภิบาล ขอให้ลาออกจากการเป็นกรรมการของธนาคารให้เร็วที่สุด เพราะไม่เช่นนั้นจะกระทบกับแบงก์และจะถูกธนาคารแห่งประเทศไทย (ธปท.) เล่นงานอีกต่างหาก
..เรื่องอย่างนี้ อภิศักดิ์ ตันติวรวงศ์ รมว.คลัง ที่เคยเป็นซีอีโอของแบงก์กรุงไทย รู้เป็นอย่างดีจึงไม่นิ่งเฉย พอทราบเรื่องก็เร่งดำเนินการแก้ปัญหาเรื่องนี้ทันที
..การเพิ่มประสิทธิภาพเก็บภาษี ทั้ง รมว.คลัง และ สมชัย สัจจพงษ์ ปลัดคลัง โฟกัสไปที่การเก็บภาษีเงินได้นิติบุคคลที่อยู่นอกตลาดหลักทรัพย์ฯ ในส่วนของกรมสรรพากรเป็นพิเศษ เพราะคิดว่ายังมีช่องรั่วไหลอยู่มาก ทำให้ ประสงค์ พูนธเนศ อธิบดีกรมสรรพากรต้องเหนื่อยเป็นสองเท่า เพราะไหนจะต้องเอกซเรย์ให้เจอว่านิติบุคคลรายไหนที่แจ้งรายได้ต่ำกว่าจริง ไหนจะต้องหาทางเก็บภาษีให้ได้เข้าเป้า
..งานนี้ประสงค์เหงื่อตกแน่ โดยเฉพาะถ้าการเก็บภาษีของกรมสรรพากรยังมีปัญหาต่ำกว่าเป้าเหมือนปีที่ผ่านมาสูงถึงกว่า 2 แสนล้านบาท อาจทำให้ รมว.คลัง ต้องตัดสินใจดำเนินการอะไรบางอย่าง
..ด้าน กุลิศ สมบัติศิริ อธิบดีกรมศุลกากร ก็ถูกสั่งให้ทำการบ้านชุดใหญ่ ให้อุดรูรั่วภาษีของกรมเร่งด่วน ถือเป็นงานหินของอธิบดีกรมภาษีมือใหม่ป้ายแดงคนนี้จริงๆ 
..เอกนิติ นิติทัณฑ์ประภาศ ผู้อำนวยการ สำนักงานคณะกรรมการนโยบายรัฐวิสาหกิจ (สคร.) วิ่งเข้าออกทำเนียบถี่ยิบเพื่อพบ สมคิด จาตุศรีพิทักษ์ รองนายกรัฐมนตรี หารือการตั้งกองทุนโครงสร้างพื้นฐาน หรือไทยแลนด์ ฟิวเจอร์ฟันด์ วงเงิน 1 แสนล้านบาท แถมยังมีเรื่องการเร่งเดินหน้าโครงการร่วมทุนรัฐและเอกชน หรือพีพีพี ให้เกิดขึ้นเร็วที่สุด
..แต่กระนั้น ไทยแลนด์ ฟิวเจอร์ ฟันด์ ที่คิดว่าจะเสนอ ครม. ได้เมื่อวันที่ 8 ธ.ค.ที่ผ่านมา ก็มีอันต้องเลื่อนไปสัปดาห์หน้า 
..ตอนนี้ อำนวย ปรีมนวงศ์ รองปลัดคลัง รับเป็นแม่งานในการเตรียมข้อมูลเพื่อโชว์ผลงานของกระทรวงการคลัง ที่จะใช้แถลงในผลงานของรัฐบาล ซึ่งได้มีการถกกับแบงก์รัฐและหน่วยงานต่างๆ จัดทำผลงานติดในพื้นที่ทำเนียบระหว่างการแถลงผลงาน 3 วันในช่วงปลายเดือนนี้